Nariadenie Rady (ES) č. 2292/2001
z 20. novembra 2001,
ktorým sa mení a dopĺňa nariadenie (EHS) č. 2262/84, ktorým sa stanovujú osobitné opatrenia týkajúce sa olivového oleja
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä jej článok 37,
so zreteľom na návrh Komisie [1],
so zreteľom na stanovisko Európskeho parlamentu [2],
keďže:
(1) V súlade s posledným pododsekom článku 1 ods. 5 nariadenia Rady (EHS) č. 2262/84 [3] Rada na návrh Komisie musí rozhodnúť do 1. januára 2001 o akomkoľvek financovaní výdavkov agentúr po hospodárskom roku 2001/02.
(2) Prostredníctvom nariadenia Rady (ES) č. 1513/2001 z 23. júla 2001, ktorým sa menia a dopĺňajú nariadenia 136/66/EHS a (ES) č. 1638/98 pokiaľ ide o predĺženie doby platnosti programu podpory a stratégiu kvality pre olivový olej [4], Rada rozhodla o zavedení nového programu podpory od 1. novembra 2004. Súčasný program podpory zostáva v platnosti až do hospodárskeho roku 2003/04 vrátane. Za týchto okolností sa musí prijať ustanovenie o tom, že Komisia bude naďalej prispievať na výdavky vznikajúce agentúram vykonávajúcim určité kontroly v súvislosti s programom podpory na výrobu olivového oleja až do hospodárskeho roku 2003/04 vrátane. Musí sa prijať taktiež ustanovenie o tom, že sa naďalej bude prispievať na výdavky vznikajúce agentúram počas hospodárskeho roku 2004/05 s cieľom umožniť im vykonávať nevyhnutné komplementárne preverovania týkajúce sa predchádzajúceho hospodárskeho roku a taktiež garantovať kontinuitu systému kontrol uvedených v článku 1 ods. 2 nariadenia (EHS) 2262/84. V roku 2003 Komisia musí zvážiť nevyhnutnosť toho, aby Komisia naďalej prispievala na výdavky agentúr po hospodárskom roku 2004/05 v kontexte postupov plánovaných vzhľadom na reformu spoločnej organizácie trhu v danom sektore.
(3) Vzhľadom na zmeny a doplnky k textu zmluvy o založení Európskeho spoločenstva je nevyhnutné nahradiť odkaz na článok 43 ods. 2 zmluvy,
PRIJALA TOTO NARIADENIE:
Článok 1
Nariadenie (EHS) č. 2262/84 sa mení a dopĺňa takto:
1. V predposlednom pododseku článku 1 ods. 5 sa výraz "tri roky" nahrádza výrazom "šesť rokov";
2. Posledný pododsek článku 1 ods. 5 sa nahrádza nasledovným:
"V roku 2003 Komisia preskúma nevyhnutnosť toho, aby spoločenstvo naďalej prispievalo na výdavky agentúr a ak to bude pripadať do úvahy, predloží Rade návrh v kontexte rozhodnutia o spoločnej organizácii trhu uvedenej v článku 3 ods. 2 nariadenia (ES) č. 1638/98. V súlade s postupom uvedeným v článku 37 ods. 2 zmluvy Rada rozhodne o akomkoľvek financovaní daných výdavkov v kontexte uvedeného rozhodnutia."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20 novembra 2001